《谒隐士段庭》
宋代·李复

人生何多谋，常甘饥寒侵。
裘完甑有炊，于世澹无心。
筑室清涧曲，窈窕幽径深。
闭门长松下，岁无车马音。
古书束高阁，兀然遗屦簪。
悠悠不记年，日月徒光阴。
儿童城市还，得酒或自斟。
隐几望南山，閒云起孤岑。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。